I(nnocentius) episcopus s(eruus) s(eruorum) dei. Venerabilibus fratribus G(odefrido) Lingonensi episcopo et B(ernardo) Clareuallensi abbati salutem et apostolicam benedictionem. Per apostolica uobis scripta mandasse meminimus, ut querimoniam Stephani Altisiodorensi canonici aduersum dilectum filium nostrum P(ontium) abbatem Vizeliacensem audiretis et fine debito terminaretis. Verum quia idem abbas litteris et nuncio suo postea nobis significauit illud, unde controuersia agitur, Virzeliacensem ecclesiam iam per XXX-ta annos et eo amplius quiete tenuisse et iusta aecclesiae suae antiquam consuetudinem nulli nisi in sua curia de his se debere respondere asserit, preter consuetudinem aecclesiae sue ipsum super hoc inquietari nolumus nec quod a beate recordationis papa Paschali predecessore nostro exinde statutum est immutari. Dat Laterani II Non Maii. Lucius episcopus s(eruus) s(eruorum) dei. Dilecto filio abbati sancti Germani Altisiodorensis salutem et apostolicam benedictionem. Dilectus filius noster P(ontius) Vizeliacensis abbas ad nostram presentiam ueniens questus est quod in quodam nemore tibi et ipsi communi homines suos capi feceris et seruientibus comitis Niuernensis incarcerandos tradideris. Quos cum a te requisisset et habere non posset, pro eorum liberatione tibi fideiussores dedit et textum euangelii tradidit. Quod quia contra religionem et fraternae caritatis uinculum factum fuisse cognoscitur, per presentia tibi scripta mandamus, quatinus dilatione remota et textum euangeliorum tam inordinate susceptum ei restituas et fideiussores suos absoluas.